Die krag van Suid-Afrikaanse skolenetbal lê sonder twyfel steeds in Pretoria. Op School of Netball se ranglys vir die 2017-seisoen kom ses van die voorste tien eerste netbalspanne in die land vanuit die Jakarandastad. Onder die voorste vier spanne in Suid-Afrika tel drie spanne van Pretoria-Oos en een vanuit Centurion.
Hoërskool Menlopark is 2017 se voorste skolespan in Suid-Afrika en beklee dan ook die boonste posisie op School of Netball se eerste ranglys. Menlo het vanjaar slegs vier keer die onderspit gedelf, teen Stellenberg (39-35), Paarl Gimnasium (29-28) en twee keer teen die Afrikaanse Hoër Meisieskool. (33-32, 23-13).
Menlopark het vanjaar as die kampioen van die Tuks-reeks, Gauteng-kampioenskap, Wildeklawer-toernooi asook die SA Skole-kampioenskap uit die stryd getree. Dit was slegs in die Jubilee-liga van Pretoria wat Menlo nie die trofee omhoog kon hou nie. Affies Meisies het in die liga koning gekraai deur al hul wedstryde te wen. Die telling tussen Menlo en Affies Mesies se ligawedstryd was 33-32 in Affies se guns.
Affies Meisies beklee dan ook die tweede posisie op die ranglys en was vanjaar slegs vyf keer aan die verloorkant. Drie van die nederlae was teen Menlopark, terwyl Affies ook een keer teen Waterkloof (15-14) en een keer teen Garsfontein (28-23) verloor het. Affies het ook met 22-elk gelykop teen Stellenberg gespeel.
Die derde posisie op die ranglys word deur die Hoërskool Garsfontein beklee wat vanjaar met ‘n enkele punt (35-34) na ekstra speeltyd teen Menlopark in die eindstryd van die Tuks-reeks verloor het. Hulle het met Affies Meisies in die finaal van die Affie-fees afgereken. Van Garsies se sewe nederlae gedurende die seisoen was ses daarvan teen School of Netball se twee voorste spanne, Menlopark en Affies.
Daar is wel nie veel te kies tussen Garsfontein en Eldoraigne se spanne nie. Eldoraigne het vanjaar in die eindstryd van die Gauteng- sowel as die SA Skole-kampioenskap die knie teen Menlopark gebuig. Eldos en Garsies het slegs twee keer in 2017 ontmoet, met ‘n uitslag van 27-elk in die liga, en 32-30 in Garsies se guns in die semi-finaal van die Tuks-reeks.
Eldoraigne het buiten nederlae teen Menlopark, Garsfontein en Affies ook twee keer teen Waterkloof (26-25, 15-14) en een keer teen die Hoërskool Rustenburg (19-18) die knie gebuig. Die nederlae teen Klofies en Rustenburg was almal egter slegs met ‘n enkele punt.
Die skool wat die hoogste posisie op ons ranglys beklee wat nie vanjaar op die SA Skole-kampioenskap in aksie was nie, is Paarl Gimnasium. Gimmies is in die vyfde posisie ook die enigste span buite Pretoria wat onder ons voorste vyf skole tel. Die span van die Paarl het vanjaar slegs vier keer teen Outeniqua (33-31), Affies (25-20), Waterkloof (19-17) en Garsfontein (34-22) verloor. Gimmies het weens die jaarlikse Paarl Interskole hom aan die SA Skole-kampioenskap onttrek.
Result - Outeniqua 25 Ben Vorster 23
Result - Ben Vorster 39 Merensky 22
Result - Tuks Final - Menlopark 22 Garsfontein 14
Result - #Wildeklawer10 Final - Sentraal 28 Affies 21
Result - #Wildeklawer10 - Ben Vorster 18 Waterkloof 15